……………………………………

………………………………….. г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

**от Атанас Добрев – заместник-министър на земеделието, храните и горите**

**Относно:** Проект на Наредба за защита на горските територии от болести, вредители и други повреди

**УВАЖАЕМА ГОСПОЖО МИНИСТЪР,**

На основание чл. 132 от Закона за горите внасям за одобрение проект на Наредба за защита на горските територии от болести, вредители и други повреди. Изготвеният проект на наредба има за цел решаването на редица проблеми, възникнали с прилагането на действащата наредба, както и отстраняване на съществуващи неясноти и противоречия относно разпределянето на функциите и конкретните правомощията на структурите на ИАГ относно лесозащитните дейности. Най-важните проблеми, които ще бъдат решени с изготвения проект са следните:

1. Привеждане на наредбата в съответствие с промените в Закона за горите /ЗГ/ след януари 2012 г., когато е приета действащата наредба, както и с измененията на останалите подзаконови нормативните актове по прилагането на ЗГ, свързани с функциите на лесозащитните станции и регионалните дирекции по горите.
2. Решаване на проблемите свързани с подаването на сигнали, провеждането на наблюдения, лесопатологичните обследвания, провеждането на лесозащитни мероприятия, включително въздушно пръскане извън случаите на каламитет и/или епифитотия в горските територии, собственост на частни физически и юридически лица.
3. Припокриване на функциите на Лесозащитните станции, Регионалните дирекции по горите и горските стопанства по извършване на дейностите, свързани със защита на горите от болести вредители и други повреди.
4. Актуализиране на методиките за извършване на лесопатологично обследване на болести и вредители.
5. Неправилно определяне на сроковете за изготвяне на годишния отчет, от което следва набирането на непълна информация за проведените и плануваните мероприятия за борба срещу болести, вредители и други повреди.
6. Уеднаквяване на терминологията със Закона за защита на растенията, в който е въведена Директива 2000/29, относно мерките за защита на здравето на растенията в ЕС.
7. Отпадане на хартиения носител за всички документи, които са достъпни в информационната система на ИАГ, в модул „Лесопатологично обследване“.
8. Изпълнение на взето решение на Националната комисията по лесозащита от 09.02.2017 г.
9. Премахват се неясните и противоречиви текстове, които водят до неправилното й прилагане.

Предвид обема на предложените изменения е по-целесъобразно да се приеме нова наредба. Предвидените изменения обхващат почти всички аспекти от защитата на горските територии от болести, вредители и други повреди, което налага вместо изменение на действащата Наредба № 12 от 2011 г. да се издаде нова наредба.

В проекта на наредба се предвижда подобряване на ефективността на дейността по защитата на горските територии, като ясно са разграничени функциите и задачите на компетентните органи, които контролират тази дейност.

По отношение на контролната и надзорна дейност в проекта са разписани нови и по-подробни правила за контролиращите лица.

С предложения проект на наредба се регламентира ясно редът за обявяването на каламитет или епифитотия от министъра на земеделието, храните и горите, както и редът за издаване на разрешения от контролиращите лица.

С предложения проект на наредба и предвидените в него промени се цели да се постигнат в цялост законосъобразно и ефективно осъществяване на дейностите по защита на горските територии от болести, вредители и други повреди.

Приемането на предложения акт не води до въздействие върху държавния бюджет.

Проектът не е свързан с транспониране в националното законодателство на актове на Европейския съюз, поради което не е приложена таблица за съответствие с европейското право.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМА ГОСПОЖО МИНИСТЪР,**

Предвид гореизложеното и на основание чл. 132 от Закона за горите, предлагам да одобрите предложения проект на Наредба.

|  |  |
| --- | --- |
| **Приложениe:** | 1. Проект на Наредба за защита на горските територии от болести, вредители и други повреди; 2. Справка за отразяване на постъпилите становища; 3. Справка за проведената обществена консултация; 4. Постъпили становища. |

С уважение,

**АТАНАС ДОБРЕВ**

*Заместник-министър*